CELEX: 62020TN0364
Language: ro
Date: 2020-06-02 00:00:00
Title: Cauza T-364/20: Acțiune introdusă la 2 iunie 2020 – Danemarca/Comisia

31.8.2020   
            
            
               RO
            
            
               Jurnalul Oficial al Uniunii Europene
            
            
               C 287/33
            
         
      Acțiune introdusă la 2 iunie 2020 – Danemarca/Comisia
      (Cauza T-364/20)
      (2020/C 287/53)
      Limba de procedură: daneza
      
         Părțile
      
      
         Reclamant: Regatul Danemarcei (reprezentanți: J. Nymann-Lindegren și M. Wolff, agenți, asistați de R. Holdgaard și J. Pinborg, avocați)
      
         Pârâtă: Comisia Europeană
      
         Concluziile
      
      Reclamantul solicită Tribunalului:
      
                  —
               
               
                  anularea articolului 2 din Decizia Comisiei Europene din 20 martie 2020 privind ajutorul de stat S.A.39078 – 2019/C (ex 2014/N) pus în aplicare de Danemarca în favoarea Femern A/S în măsura în care prevede că „măsurile constând în injecții de capital și într-o combinație de împrumuturi de stat și de garanții de stat în favoarea Femern A/S, puse în aplicare în parte ilegal de Danemarca, constituie ajutoare de stat în sensul articolului 107 alineatul (1) din Tratatul privind funcționarea Uniunii Europene”;
               
            
                  —
               
               
                  obligarea Comisiei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamantul invocă două motive.
      
                  1.
               
               
                  Primul motiv, întemeiat pe faptul că Comisia a constatat în mod eronat că finanțarea Femern A/S constituie un ajutor de stat în sensul articolului 107 alineatul (1) TFUE
                  Primul motiv se împarte în patru aspecte.
                  În primul rând, reclamantul susține că decizia atacată este afectată de o eroare de drept întrucât Comisia constată, în considerentele (190)-(194) ale acesteia, că activitățile Femern A/S nu intră în sfera exercitării autorității publice. În această privință, reclamantul susține:
                  
                              —
                           
                           
                              că metoda adoptată de Comisie în considerentele (190)-(194) pentru a determina dacă activitățile Femern A/S intră în sfera exercitării autorității publice este contrară articolului 107 alineatul (1) TFUE;
                           
                        
                              —
                           
                           
                              că, în aprecierea aspectului dacă activitățile Femern A/S intră în sfera exercitării autorității publice, apreciere străină normelor Uniunii Europene privind ajutoarele de stat și concurența, Comisia a săvârșit o eroare de drept, acordând importanță problemei existenței operatorilor privați, ale căror activități ar putea fi considerate drept alternative celor ale Femern A/S și care se consideră concurenți ai acesteia;
                           
                        
                              —
                           
                           
                              că, întrucât a constatat în mod concret că activitățile Femern A/S privind planificarea, construirea și exploatarea legăturii dintre cele două coaste nu intră în sfera exercitării autorității publice, Comisia a săvârșit o eroare de drept.
                           
                        În al doilea rând, reclamantul afirmă că decizia atacată este afectată de o eroare de drept întrucât Comisia constată, în considerentul (193) al acesteia, că Femern A/S propune servicii de transport pe o piață, în concurență cu terți.
                  În al treilea rând, reclamantul susține că decizia atacată este afectată de o eroare de drept întrucât Comisia constată, în considerentele (192)-(194) și (196) ale acesteia, că Femern A/S este un „operator economic” supus unei „logici economice” care „exploatează comercial” legătura stabilită.
                  În al patrulea rând, reclamantul pretinde că decizia atacată este afectată de o eroare de drept întrucât Comisia constată, în considerentele (233)-(240) ale acesteia, că finanțarea Femern A/S este susceptibilă să denatureze concurența și să afecteze schimburile comerciale dintre statele membre.
               
            
                  2.
               
               
                  Al doilea motiv, întemeiat pe eroarea de drept a Comisiei, întrucât a constatat că Femern A/S exercită o activitate economică în concurență cu terți înainte de introducerea în serviciu a legăturii stabilite.
                  În susținerea acestui motiv, reclamantul arată că decizia atacată este afectată de o eroare de drept întrucât Comisia constată, în considerentul (198) al acesteia, că finanțarea Femern A/S constituia un ajutor de stat care intra în sfera articolului 107 alineatul (1) TFUE deja de la începerea lucrărilor de construcție.